**קסם בת הים** (באנגלית: **Mermaid Magic**) היא סדרת טלוויזיה איטלקית בהנפשה ממוחשבת, מסוגת פנטזיה, הרפתקאות וקומדיה, אשר הופקה על ידי Rainbow S.p.A והונפשה על ידי Bardel Entertainment הקנדי שבבעלותה. הסדרה נוצרה ובוימה על ידי איג'יניו סטראפי והכותב הראשי שלה הוא ריץ' בארנס.

לסדרה הופקו ביחד 20 פרקים באורך 26 דקות שמותאמים לגילאים 9–12, אשר יתפרסו על גבי שתי עונות והופצו בשירות הסטרימינג נטפליקס. העונה הראשונה צפויה לעלות לשירות במהלך הרבעון השלישי של שנת 2024.

תקציר העלילה
------------

הסדרה עוקבת אחר בנות הים מרלינדה הנסיכה וחברותיה סשה ונריסה, כשהן עוזבות את עולמן שבתוך הים ועוברות ליבשה על מנת להציל את ממלכתן התת-ימית מפני הפיראט האימתני ברברוסה ומפלצות הים שלו.

הפקה
----

איג'יניו סטראפי, מנכ"ל ומייסד חברת ההפקה האיטלקית Rainbow S.p.A, שיתף בספטמבר 2021 שסדרת הטלוויזיה המונפשת "פינוקיו וחברים" תהיה אחת מהפקות המונפשות האחרונות שיעבוד עליהן, מפני שהוא מעוניין להתמקד בלייב אקשן. לאחר ששיתף פעולה עם שירות הסטרימינג נטפליקס בהפקה ובהפצה של מספר פרויקטים, ביניהם "עולם הווינX" ו"גורל: סאגת ווינX", הם פנו אליו שיפיק סדרת הנפשה נשית, שזו אחת מהמומחיות של החברה, שידועה בהפקה של "מועדון ווינX", וכך החלה העבודה על סדרה זו.

ב-9 ביוני 2022, לקראת פסטיבל סרטי האנימציה הבין-לאומי אנסי שהתרחש שבוע לאחר מכן, נטפליקס הכריז על שמונה פרויקטים אירופאים מונפשים שיופצו על ידיו. בין הפרויקטים נכללה סדרה זו, כאשר נודע שהיוצר והבמאי שלה הוא סטראפי והכותב הראשי שלה הוא ריץ' בארנס. עוד פורסם שחברת ההפקה של הסדרה היא Rainbow S.p.A ושהיא תונפש על ידי Bardel Entertainment הקנדי שבבעלותה, כאשר סוג ההנפשה שלה הוא הנפשה ממוחשבת.

בריאיון שעשה באוגוסט 2022, סיפר סטראפי שהסדרה תכלול 20 פרקים ושתקציבה כמעל 20 מיליון אירו. במרץ 2023 נודע שפרקי הסדרה יתפרסו על גבי שתי עונות, כאשר כל עונה תכלול עשרה פרקים. בספטמבר 2023 ציין סטראפי שהסדרה תצא בין השנים 2024–2025, לצד הסדרות "גורמיטי: העידן החדש" ו"מועדון ווינX" שמופקות גם על ידיו. במרץ 2024 פורסם שהעונה הראשונה של הסדרה תעלה לנטפליקס במהלך הרבעון השלישי של שנת 2024.

### שם הסדרה

כשהסדרה הוכרזה לראשונה ביוני 2022 נודע ששמה יהיה "**קסם בת הים**" ("Mermaid Magic"), לאחר מכן באוגוסט של אותה שנה סטראפי שיתף ששם זה הוא זמני. במרץ 2023 פורסם ששם הסדרה הוא "**מרטרופוליס**" ("Mertropolis"). שם זמני נוסף שהיה לסדרה הוא "**מרלינדה: סוד האוקיינוס העמוק**" ("Merlinda: The Secret of Deep Ocean"). ביוני 2023, במהלך פסטיבל סרטי האנימציה הבין-לאומי אנסי, הוצגה הסדרה בשם חדש, "**בנות ים: קסם המעמקים**" ("Mermaids: Magic of The Deep"). בסופו של דבר הסדרה קיבלה את השם בו היא הוכרזה לראשונה.

מוצרים נלווים
-------------

בספטמבר 2023 סטראפי שיתף שבהשראת הסדרה תהיה תוכנית רישוי שתכלול מוצרים שונים. במרץ 2024 שיתף מטאו אוליבטי, סמנכ"ל המכירות והאסטרטגיה של Rainbow S.p.A, שלסדרה יהיו מוצרים שונים הכוללים מזון ממותג, צעצועים ופריטי בית ספר. ביריד Bologna Children's Book Fair שהתרחש באפריל 2024, הוצגו לראשונה מספר מוצרים של הסדרה, אשר כוללים חוברות פעילות וספרי מדבקות.

קישורים חיצוניים
----------------

* "קסם בת הים", במסד הנתונים הקולנועיים IMDb (באנגלית)

הערות שוליים
------------

1. ↑  פרנצ'סקה פיירלאוני, Straffi, Per Winx reboot animato e film live action, באתר Agenzia Nazionale Stampa Associata‏, 6 בנובמבר 2022
2. ↑  איירין רוזיניולי, MERMAID MAGIC, PRIMA IMMAGINE E TRAMA DELLA NUOVA SERIE DAI CREATORI DELLE WINX, באתר Imperoland‏, 25 במרץ 2024
3. ↑  אירן רוזינולי, WINX CLUB, IGINIO STRAFFI VORREBBE REALIZZARE UN FILM LIVE ACTION, באתר Imperoland‏, 15 בספטמבר 2021
4. ↑  דייוויד פפיני, "La mia ultima magia: i Gormiti prendono vita", באתר QN Quotidiano Nazionale‏, 21 בנובמבר 2023
5. 1 2  מקס גולדברט, Netflix Unveils Eight-Strong Euro Animation Slate Including ‘Klaus’ Follow-Up, ‘A Christmas Carol’ & Richard Curtis Adaptation – Annecy, באתר Deadline Hollywood‏, 9 ביוני 2022
6. ↑  מרצדס מיליגן, Netflix Sets Bold Slate of Animation from Europe Ahead of Annecy, באתר Animation Magazine‏, 9 ביוני 2022
7. 1 2  Cover Story: Rainbow-Colorado Film, una sinergia vincente - עמוד 20‏, 30 באוגוסט 2022
8. 1 2  מרטרופוליס, באתר Rainbow S.p.A
9. 1 2  אנה קארוגטי, Iginio Straffi on Rainbow Group Investments, באתר TVKIDS‏, 29 בספטמבר 2023
10. 1 2  Licensing Magazine March 2024 - עמוד 28, 29 במרץ 2024
11. ↑  אילריה רברינו, Iginio Straffi, il Re Mida degli schermi: "Così i nuovi Gormiti e le sirene salveranno il mondo (del cinema)", באתר הוליווד ריפורטר, 25 בספטמבר 2023
12. ↑  תמונה מתוך הפסטיבל, ברשת החברתית אינסטגרם, 14 ביוני 2023
13. ↑  תמונות של מוצרים מתוך היריד, ברשת החברתית אינסטגרם, 10 באפריל 2024